Správa zo zahraničnej pracovnej cesty - osnova
1.  Účastník ZPC:
Ing. Róbert Szabó, PhD., zastupujúci generálny riaditeľ sekcie vedy a techniky MŠVVaŠ SR 
Mgr. Patrik Helmich, Sekcia vedy a techniky MŠVVaŠ SR

2.  Zahraničná pracovná cesta:
Štát: Francúzsko
Mesto: Štrasburg
Vykonaná v dňoch: 2.-5.12.2012 
Názov prijímajúcej organizácie: Európska komisia – S3 Platform  
Účel cesty: Hodnotenie regionálnych stratégií inteligentnej špecializácie (Smart Specialization) – Peer Review  
Spôsob jej financovania: Cestovné a pobytové náklady hradí MŠVVaŠ SR 

3.  Rámcový program pobytu:
2.12.2012 – prílet do Štrasburgu
3.12.2012 – prezentácie expertov pre oblasť stratégie inteligentnej špecializácie
4.12.2012 – vzájomné hodnotenie predložených regionálnych stratégií inteligentných špecializácií – peer review
5.12.2012 – Odlet zo Štrasburgu  

4.  Stručný priebeh rokovaní, resp.  študijného pobytu:

5. zasadnutie S3 platformy hostil jeden z hodnotených regiónov (Alsasko). 

V rámci prvej časti boli odprezentované prezentácie k metodológií stratégie inteligentnej špecializácie (Smart Specialization), najčastejším problémom a vzájomnému vzťahu pri vytváraní a realizácii Smart Specialization na regionálnej a národnej úrovni.
Je potrebné zdôrazniť, že vytvorenie Smart Specialization stratégie je podmienkou pre alokáciu štrukturálnych fondov v budúcom programovacom období. 
Z prezentácií vyplynuli následné závery:
Smart Specialization stratégia a regionálne inovácie:
-	Je potrebné vytvoriť aj efektívne horizontálne politiky, ktoré síce nespadajú pod Smart Specialization, ale podporujú ju.
-	Smart Specialization stratégia má byť postavená na regionálnej inovačnej stratégii
-	Musia sa nastaviť jasné hodnotiace kritériá pre hodnotenie (ne)úspechu
-	V rámci regiónov je potrebné vytvárať kritickú masu, klastre
-	Je potrebné preferovať nástroje založené na verejno-súkromných partnerstvách
-	Rovnováha medzi špecializáciou a diverzifikáciou

Zástupca plaformy S3 predstavil metodológiu pre vytváranie regionálnej Smart Specialization stratégie podľa jednotlivých etáp:
-	Analýza regionálneho potenciálu
-	Nastavenie riadiacich procesov
-	Vízia do budúcnosti
-	Identifikovanie priorít
-	Vytvorenie resp. skombinovanie existujúcich politík
-	Monitoring a hodnotenie
Zástupca regiónu Alsasko vo svojej prezentácii zdôraznil potrebu previazania národnej a regionálnej Smart Specialization stratégie. 

V druhej časti prebehlo vzájomné hodnotenie 4 regionálnych Smart Specialization stratégií:
-	Bratislava 
-	Attica (Grécko)
-	Alsasko (Francúzsko)
-	Emilia Romagna (Taliansko)  
V rámci prezentácie Smart specialization stratégie pre Bratislavský kraj bolo poukázané predovšetkým na potrebu väčšieho zapojenia podnikov, najmä malých a stredných podnikov do výskumu a inovácií a potreba hľadať nástroje, ktoré to umožnia. 
Bude potrebné riešiť problém prístupu Bratislavského kraja k štrukturálnym fondom (flexibilné pravidlá) vzhľadom na nie úplne reálne hodnotenie HDP a úrovne Bratislavského kraja.
Vzhľadom na to, že MŠVVaŠ SR v súčasnosti už pracuje na národnej Smart Specialization stratégii, ktorá v tejto súvislosti bude definovať vecné priority výskumu a vývoja, bude potrebné nájsť vzájomnú formu spolupráce MŠVVaŠ SR a Bratislavského kraja a vzájomne previazať uvedené stratégie. Osobitne vzhľadom na fakt, že reálnymi zdrojmi a nástrojmi na napĺňanie stratégie (vrátane prostriedkov štátneho rozpočtu) disponuje MŠVVaŠ SR.
Zástupcovia MŠVVaŠ SR sa zúčastnili aj hodnotenia Smart Specialization stratégie regiónu Alsasko. V rámci hodnotenia zástupcovia MŠVVaŠ SR poukázali na potrebu vyjasnenia úlohy a funkcie klastrov v stratégii.
V regióne Alsasko v súčasnosti pôsobia tzv. kompetenčné klastre, ktoré sú podporované na národnej úrovni (na základe národnej stratégie pre klastre) a regionálne klastre, vytvárané podnikmi a podporované regionálnou samosprávou.
Otázkou zostáva ďalšia podpora týchto klastrov, vzhľadom na to, že mnohé z nich nie sú po skončení podpory  životaschopné. Možnosti podpory sa rôznia od inštitucionálnej po podporu prostredníctvom projektov.
Ide o zaujímavú tému aj z hľadiska SR, keďže klastre sa považujú za dôležitá nástroj na podporu výskumu a inovácií, ktorý bude súčasťou aj pripravovanej Stratégie 2020. 

5.  Odporúčané závery:

Na 5. zasadnutí S3 platformy boli prezentované pohľady zástupcov akademického sektora, orgánov štátnej správy a samosprávy na regionálnu Smart Specialization stratégiu, jej vzájomné previazania s národnou Smart Specialization stratégiou. Zároveň boli prezentované skúsenosti a postupy z konkrétnych regiónov napr. Fínsko).
Zástupcovia S3 platformy detailne predstavili metodiku, ktorá má byť základným nástrojom pre regióny pri formulácii ich stratégií.   
V druhej časti zasadnutia boli prostredníctvom peer review hodnotené 4 predložené regionálne Smart Specialization stratégie vrátane bratislavskej.   

6.   Prehľad prinesenej dokumentácie a miesto jej uloženia
Dokumentácia je uložená na sekcii vedy a techniky.

7.   Osobitne vyhodnotený očakávaný prínos ZPC

Získané poznatky budú využité pri príprave Stratégie výskumu a vývoja v SR do roku 2020, ktorá je založená na Smart Specialization.
Bude potrebné prepojiť regionálne a národné poňatie Smart Specialization, pričom je potrebné zachovať zastrešenie priorít na národnej úrovni na základe pripravovanej Stratégie výskumu a vývoja v SR do roku 2020. 
Prvým krokom je prizvanie zástupcu spracovateľa stratégie Smart Specialization pre Bratislavský kraj na prvé pracovné stretnutie Rady predsedov pracovných skupín pre prioritné oblasti aplikovaného výskumu a experimentálneho vývoja, ktorých úlohou je definovanie priorít do stratégie. 

8.    Spôsob zverejnenia výsledkov ZPC, prenos získaných informácií
Zverejnené na www.minedu.sk

Súhlasím so zverejnením správy na internete

Správu vypracoval: Mgr. Patrik Helmich
Správu schválil:  Ing. Róbert Szabó, PhD. zastupujúci generálny riaditeľ Sekcie vedy a techniky MŠVVaŠ SR
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.